ປີມໍ່ໆມານີ້, ມະຫາວິທະຍາໄລປະຕູແຫ່ງຊາດພາຍໃນແຂວງຢຸນນານ ແມ່ນນັບມື້ນັບສະແດງບົດບາດອັນສຳຄັນໃນດ້ານຕ່າງໆເຊັ່ນ: ຮັບໃຊ້ໃນການກໍ່ສ້າງ “ຫນຶ່ງແລວ ຫນຶ່ງເສັ້່ນທາງ”, ຊຸກຍູ້ການເປີດກ້ວາງສູ່ພາຍນອກຕາມຊາຍແດນ ແລະສົ່ງເສີມການພັດທະນາເສດຖະກິດສັງຄົມໃນທ້ອງຖິ່ນ.
ມະຫາວິທະຍາໄລປະຕູແຫ່ງຊາດ ເປັນຄຳອຸປະມາທີ່ຫມາຍເຖິງຊື່ເອີ້ນລວມສະຖາບັນການສຶກສາຊັ້ນສູງຂອງແຕ່ລະປະເພດ, ແຕ່ລະລະດັບທີ່ແຈກຢາຍຢູ່ຕາມເຂດຊາຍແດນ, ເຊິ່ງປະກອບມີລັກສະນະທົ່ວໄປຂອງມະຫາວິທະຍາໄລ ຄື: ການບຳລຸງສ້າງບຸກຄະລາກອນ, ການຄົ້ນຄວ້າວິທະຍາສາດ, ການຮັບໃຊ້ສັງຄົມ, ການສືບທອດວັດທະນະທຳ, ການແລກປ່ຽນສາກົນ ແລະ ອື່ນໆ, ພ້ອມກັນນັ້ນ ຍັງມີລັກສະນະພິເສດຈຳນວນຫນຶ່ງອີກດ້ວຍ, ເຊັ່ນວ່າ: ລັກສະນະຊາຍແດນ, ລັກສະນະຕິດຕໍ່ພົວພັນກັນ ແລະ ລັກສະນະທີ່ເປັນປ່ອງຢ້ຽມຂອງການແລກປ່ຽນສາກົນ.
ຢູ່ໃນກິ່ງແຂວງ, ນະຄອນຊາຍແດນ 8 ແຫ່ງຂອງແຂວງຢຸນນານ, ລວມມີມະຫາວິທະຍາໄລປະຕູແຫ່ງຊາດລະດັບປະລິນຍາຕີຈຳນວນ 5 ແຫ່ງ, ເຊັ່ນ: ມະຫາວິທະຍາໄລພູເອີ (Pu`er University), ມະຫາວິທະຍາໄລຮົງເຮີ (Honghe University), ມະຫາວິທະຍາໄລປາວຊານ (Baoshan University), ມະຫາວິທະຍາໄລເວີນຊານ (Wenshan University) ແລະ ມະຫາວິທະຍາໄລສ້າງຄູເຕັກໂນໂລຊີພາກຕາເວັນຕົກຢຸນນານ (West Yunnan University). ພາກວິຊາສະເພາະຂອງມະຫາວິທະຍາໄລປະຕູແຫ່ງຊາດ 5 ແຫ່ງນີ້ ແມ່ນປະກອບດ້ວຍເສດຖະສາດ, ນິຕິສາດ, ສຶກສາສາດ, ອັກສອນສາດ, ປະຫວັດສາດ, ປັດຊະຍາສາດ, ວິສະວະກຳສາດ, ກະເສດຕະສາດ, ວິທະຍາສາດການບໍລິຫານ, ວິຈິດສິນ ແລະ ອື່ນໆຈຳນວນ 10 ປະເພດໃຫຍ່, ລວມທັງຫມົດມີ 161 ພາກວິຊາສະເພາະ.
ຄຽງຄູ່ກັບການລົງເລິກກໍ່ສ້າງ “ຫນຶ່ງແລວ ຫນຶ່ງເສັ້ນທາງ” ຢ່າງຕໍ່ເນື່ອງ, ສາຍພົວພັນລະຫວ່າງປະເທດຈີນ ແລະ ປະຊາຄົມອາຊຽນ ໄດ້ແຫນ້ນແຟ້ນຂຶ້ນ, ເຊິ່ງໃນການຮ່ວມມືຕ່າງໆ ທັງສອງຝ່າຍແມ່ນມີຄວາມຕ້ອງການຢ່າງຮີບດ່ວນຕໍ່ບຸກຄະລາກອນລະດັບສາກົນທີ່ມີຄວາມສາມາດຫລາຍດ້ານເປັນຈຳນວນຫລວງຫລາຍ.
ບັນດາມະຫາວິທະຍາໄລປະຕູແຫ່ງຊາດຂອງແຂວງຢຸນນານ ຕ່າງກໍພາກັນກໍ່ສ້າງລະບົບພາກວິຊາພາສາຕ່າງປະເທດທີ່ຢູ່ອ້ອມຂ້າງ ໂດຍອີງໃສ່ທ່າແຮງດ້ານທີ່ຕັ້ງພູມສັນຖານຂອງຕົນເອງ, ມະຫາວິທະຍາໄລປາວຊານ ໄດ້ເປີດພາກວິຊາພາສາມຽນມາ ແລະ ພາສາອັງກິດດ້ານທຸລະກິດ; ມະຫາວິທະຍາໄລສ້າງຄູເຕັກໂນໂລຊີພາກຕາເວັນຕົກຢຸນນານ ໄດ້ເປີດພາກວິຊາພາສາມຽນມາ, ພາສາປາກິສະຖານ; ມະຫາວິທະຍາໄລຮົງເຮີ ໄດ້ເປີດພາກວິຊາພາສາມຽນມາ, ພາສາໄທ, ພາສາຫວຽດນາມ, ພາສາກຳປູເຈຍ, ພາສາອັງກິດດ້ານທຸລະກິດ, ການສຶກສາພາສາຈີນສາກົນ; ມະຫາວິທະຍາໄລພູເອີ ໄດ້ເປີດພາກວິຊາພາສາລາວ, ພາສາມຽນມາ, ພາສາອັງກິດດ້ານທຸລະກິດ, ການສຶກສາພາສາຈີນສາກົນ; ມະຫາວິທະຍາໄລເວີນຊານ ໄດ້ເປີດພາກວິຊາພາສາໄທ, ພາສາຫວຽດນາມ.
ການສ້າງຕັ້ງພາກວິຊາພາສາທີ່ບໍ່ແມ່ນພາສານຳໃຊ້ທົ່ວໄປຢ່າງກ້ວາງຂວາງນັ້ນ ແມ່ນມີຜົນຊ່ວຍຕໍ່ການສະແດງບົດບາດດ້ານທີ່ຕັ້ງພູມສັນຖານຂອງມະຫາວິທະຍາໄລປະຕູແຫ່ງຊາດແຂວງຢຸນນານ, ບຳລຸງສ້າງບຸກຄະລາກອນດ້ານພາສາທີ່ມີຄວາມສາມາດສູງ ແລະ ເຫມາະສົມແກ່ການຮ່ວມມືແລກປ່ຽນລະຫວ່າງປະເທດຈີນ ແລະ ປະເທດອາຊີອາຄະເນ.
ນອກນັ້ນແລ້ວ, ການກໍ່ສ້າງໂຄງລ່າງພື້ນຖານຂະຫນາດໃຫຍ່ລະຫວ່າງແຂວງຢຸນນານປະເທດຈີນ ແລະ ປະເທດອາຊີອາຄະເນ, ອາຊີໃຕ້ ແມ່ນຕ້ອງການບຸກຄະລາກອນສະເພາະທາງໃນດ້ານເຕັກນິກວິສະວະກຳ, ດ້ານການອອກແບບ ແລະ ບໍລິຫານໂຄງການໃນແຕ່ລະຂົງເຂດທີ່ແຕກຕ່າງກັນເປັນຈຳນວນຫລວງຫລາຍ; ການເຕີບໃຫຍ່ຢ່າງຕໍ່ເນື່ອງທາງດ້ານເສດຖະກິດການຄ້າໃນພາກພື້ນ ແມ່ນຕ້ອງການບຸກຄະລາກອນວິຊາການຄ້າສາກົນຢ່າງຫລວງຫລາຍ ທີ່ຮູ້ຈັກຫລາຍພາສາ, ເຂົ້າໃຈຮີດຄອງປະເພນີວັດທະນະທຳ ເສດຖະກິດ ການເມືອງ ແລະ ພູມສາດມະນຸດສາດຂອງທ້ອງຖິ່ນເປັນຢ່າງດີ.
ມະຫາວິທະຍາໄລປະຕູແຫ່ງຊາດແຂວງຢຸນນານ ໄດ້ຖືເອົາການເປີດໂຮງຮຽນແບບສາກົນເປັນທິດທາງສຳຄັນໃນການເປີດໂຮງຮຽນ, ຕ່າງກໍພາກັນສ້າງຕັ້ງທຶນການສຶກສາຂອງລັດຖະບານທ້ອງຖິ່ນ ເພື່ອດຶງດູດນັກສຶກສາປະເທດອາຊີອາຄະເນ ແລະ ອາຊີໃຕ້ ມາສຶກສາຢູ່ປະເທດຈີນ. ຍົກຕົວຢ່າງມະຫາວິທະຍາໄລພູເອີ, ນັບຕັ້ງແຕ່ປີ 2006 ເປັນຕົ້ນມາ ໄດ້ຮັບສະຫມັກນັກສຶກສາຕ່າງຊາດ ຈາກປະເທດໄທ, ລາວ, ມຽນມາ, ກຳປູເຈຍ, ຫວຽດນາມ ແລະ ປະເທດອື່ນໆ, ຈົນເຖິງປັດຈຸບັນ ແມ່ນໄດ້ບຳລຸງສ້າງບຸກຄະລາກອນເຕັກນິກວິຊາສະເພາະລະດັບຊັ້ນສູງ, ປະລິນຍາຕີໃຫ້ແກ່ປະເທດທີ່ນອນຢູ່ໃນ “ຫນຶ່ງແລວ ຫນຶ່ງເສັ້ນທາງ” ເປັນຈໍານວນ 300 ກວ່າຄົນ. ຫລັງຈາກກັບຄືນສູ່ປະເທດຕົນເອງ, ນັກສຶກສາຕ່າງປະເທດເຫລົ່ານີ້ ສ່ວນໃຫຍ່ແມ່ນເຮັດວຽກຢູ່ໃນອົງການລັດຖະບານທ້ອງຖິ່ນ ແລະ ວິສາຫະກິດຈີນ, ເຊິ່ງໄດ້ຮັບການຕີລາຄາຢ່າງດີຈາກຫນ່ວຍງານທີ່ນຳໃຊ້ບຸກຄະລາກອນ, ໄດ້ປະກອບສ່ວນອັນສຳຄັນໃນການຮ່ວມມືແລກປ່ຽນລະຫວ່າງປະເທດຈີນ(ຢຸນນານ) ແລະ ບັນດາປະເທດອ້ອມຂ້າງ.
ນັກສັງເກດການທີ່ນັດໝາຍພິເສດສຳລັບວາລະສານນີ້:ທ່ານ ມົງຊວນເກົ່າ ອາຈານສວນຂອງວິທະຍາໄລຜູເອີ